Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 333/12/5507	Námestovo, 16.10.2012
EEČ : 2-41-98-2012

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Námestovo
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
stíhaného na tom skutkovom základe, že v Námestove a všade tam kde sa zdržiaval v období od 01. 09. 2011 do súčasnosti aj napriek zákonnej povinnosti vyživovať svoje dieťa, ktorá  mu ako rodičovi vyplýva zo Zákona o rodine v platnom znení, a ktorej rozsah bol určený rozsudkom Okresného súdu XXXXX sp. zn. XXXXX právoplatným dňa 16. 08. 2011 na svoju dcéru XXXXX, nar. XXXXX platiť vo výške 30,-€ mesačne vždy do každého 15. dňa kalendárneho mesiaca vopred, k rukám matky XXXXX, si túto svoju vyživovaciu povinnosť neplnil, v dôsledku čoho mu vznikol do súčasnosti dlh na výživnom vo výške 420,-€ a takto konal aj napriek tomu, že nebol v rozhodnom období evidovaný ako uchádzač o zamestnanie na príslušnom úrade práce a nevykonal žiadne úkony smerujúce k zabezpečeniu svojho príjmu
lebo zanikla trestnosť činu
Odôvodnenie:
Poverená príslušníčka Okresného riaditeľstva PZ v Dolnom Kubíne, Obvodného oddelenia XXXXX pod ČVS: ORP-447/NO-DK-2012 vykonávala skrátené vyšetrovanie v trestnej veci obv. XXXXX pre prečin zanedbania povinnej výživy podľa § 207 ods. 1 Trestného zákona a po skončení skráteného vyšetrovania predložila na tunajšiu prokuratúru spisový materiál spolu s návrhom na konečné rozhodnutie. 
Preskúmaním predloženého spisového materiálu som dospela k záveru, že dokazovanie bolo vykonané v náležitom rozsahu a v súlade so zákonom, pričom výsledky skráteného vyšetrovania odôvodňujú zastavenie trestného stíhania podľa § 215 odsek  1 písmeno  g/ Trestného poriadku z dôvodu účinnej ľútosti podľa § 86 písmeno a/ Trestného zákona. 

V rámci prípravného konania bol vypočutý obvinený a svedkyňa XXXXX a boli zabezpečené listinné dôkazy.
	Obvinený vo výsluchu zo dňa 05. 10. 2012 okrem iného uviedol, že svojej bývalej manželke zaplatil dlžnú sumu na výživnom a to v deň konania výsluchu na manželkyn účet vedený v ČSOB Banke vložil sumu vo výške 300,-€ a predtým dňa 16. 09. 2012 dal pri stretnutí s dcérou tejto do rúk najprv 100,- €, a potom dva krát po 50,- €, aby tieto peniaze odovzdala matke XXXXX ako výživné. Taktiež obvinený uviedol, že koncom školského roku 2011/2012, niekedy v máji vložil na manželkin účet sumu vo výške 50,-€ ako výživné a dcére dal na výlet na exkurziu 20,- € ako vreckové. Čiže za rozhodné obdobie uhradil spolu výživné vo výške 550,-€. Taktiež uviedol, že nie je pravdou, že o dcéru nemá záujem, ale s touto sa pravidelne stretáva, pričom ona ho navštevuje v Poľsku. Zároveň uviedol, že jej prispieva aj na iné veci ako napríklad jej dal sumu 170,-€ na notebook, kúpil jej oblečenie na birmovku, ktoré si vybrala v Poľsku vo výške 100,-€. Taktiež mu vznikali náklady spojené s prepravou dcéry do Poľska za účelom jej štúdia a ďalej uviedol, že vždy keď sa stretnú dá cére vreckové vo výške 10 až 20,-€.
	Svedkyňa XXXXX vo svojej výpovedi zo dňa 09. 10. 2012 uviedla, že obdržala od obvineného úhradu výživného celkovo v sume 485,60,- € a neeviduje už žiadnu podlžnosť na výživnom. Svedkyňa predložila ako dôkaz výpisy z účtu.
	Ďalej boli do spisu zadovážené listinné dôkazy a to výpisy z účtu XXXXX správy Úradu práce soc. vecí a rodiny XXXXX, lustrácia z evidencie zbraní, Správa depozitára cenných papierov, Správy katastra XXXXX a spoločností Orange Slovensko a Slovak Telekomu, správu o povesti s obce XXXXX, výpisy z registra priestupkov a registra trestov.

Prečinu zanedbania povinnej výživy podľa § 207 odsek  1 Trestného  zákona sa dopustí ten, kto  najmenej tri mesiace v období dvoch  rokov neplní, čo aj z nedbanlivosti, povinnosť vyživovať alebo zaopatrovať iného. 

Zo zabezpečených dôkazov vyplýva, že obvinený si dodatočne svoju vyživovaciu povinnosť splnil za celé rozhodné obdobie, na základe čoho došlo k zániku trestnosti prečinu zanedbania povinnej výživy podľa § 207 Trestného zákona z dôvodu účinnej ľútosti podľa § 86 písmeno  a/  Trestného zákona. 

	Predmetom skráteného vyšetrovania bola tiež skutočnosť, či zanedbanie povinnej výživy nemalo  trvalo nepriaznivé následky, t. z. následky, ktoré nemožno napraviť alebo odstrániť dodatočným splnením vyživovacej povinnosti. 
Vzhľadom k tomu, že skráteným vyšetrovaním bolo zistené,  že u maloletej Soni nedošlo k trvalo nepriaznivým následkom v dôsledku neplnenia si vyživovacej povinnosti obvineným a obvinený si dodatočne splnil vyživovaciu povinnosť, bolo potrebné rozhodnúť tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

Mgr. Zuzana Hozáková
prokurátorka